Pomama za uredskim igračkama (17/5/03) - 2003-05-17
Američka idustrija igračaka otkrila novo tržište u američkom poslovnom sektoru
Kome više trebaju igračke – djeci ili odraslima? Ako je vjerovati proizvođačima igračaka – odraslima! U neumornoj potrazi za širenjem tržišta, industrija igračaka otkrila je potencijalno dijete koje čuči u svakom odraslom, a ponajviše u onima koji su grupno najdohvatljiviji – djelatnici u američkom poslovnom sektoru. Posljednjih mjeseci tako je zavladala prava pošast uredskih igrački, koje na radnim stolovima zamjenjuju ranije obvezatne pritiskivače za papir, pepeljare i druge uredske sitnice. Umjesto notesa za bilješke, mnoge uredske stolove sada krase dječje pločice tipa piši-briši na koje dosjetljivi proizvođač utiskuje logo i naziv kompanije naručitelja. Za sada najveći kupci takvih pločica su Visa, Pepsi-Cola i Dell, s ciljem da ih dijele svojim klijentima i poslovnim partnerima. Kada je cilj osvojiti dijete u odraslom biznismenu, smatraju marketinški stručnjaci, tajna uspjeha leži u nostalgiji. Tome se barem nada proizvođač dječjih željeznica Lionel, na čijim su igračkama odrasle mnoge generacije, pa i današnji biznismeni. Njihov je najveći klijent za sada proizvođač bijele tehnike Whirlpool, koji je naručio tematske željezničke kompozicije, natovarene modelima njegovih proizvoda. Mnoge takve kompozicije već kruže radnim stolovima Whirlpoolovih direktora i poslovnih partnera. Najdalje je, međutim, otišla kompanija Lego. Oni su igračke proglasili menedžerskim alatkama. Zainteresiranim kompanijama Lego nudi dvodnevne seminare iz menedžmenta, na kojima se koriste posebni setovi Lego-kocki kao nastavno sredstvo. Cijena kursa – 10 tisuća dolara! Pohađatelji kursa mogu zadržati paket s oko 25 kilograma Lego kocki, - dakle, njih oko 6 tisuća 500! -, koji treba didaktički okupiti deset menedžera u zajedničkom naporu slaganja konačne građevine. Kad smo već kod toga, odajmo i jednu tajnu iz tog menedžerskom kursa igranja – prvo pitanje koje se uputi pohađateljima jest, "funkcionira li vaša kompanija poput trkačeg automobila ili poput zoološkog vrta?". Odgovor, potom, trebaju složiti iz Lego kocki. Naravno, ne treba niti reći da ovaj posebni set kocki dolazi i s malim automobilićima, majmunima i slonovima, da budu korišteni ovisno o tome kako tko doživljava svoju radnu sredinu.